Det er ikke sikkert at gå tur i skoven endnu. Der er mange knækkede grene, som kan falde ned.

Tre oprydningshold har hele dagen været ude med motorsave og gravkøer i Rold Skov. I første omgang for at rydde vejene for væltede træer. Naturstyrelsen har på grund af de spærrede veje endnu ikke det fulde overblik over, hvor slemt det står til efter stormen. Men det står dog klart, at den ikke har ryddet store områder for træer. Det er enkelte træer spredt i hele skoven, der er væltet. Skovfoged Leif Lyngsø fra Naturstyrelsen Himmerland i Rold Skov fortæller, at oprydningen kommer til at fortsætte i næste uge. Han ser gerne, at man undlader at tage på skovtur de kommende dage. - Vi lukker ikke skoven, men vi anbefaler faktisk, at man bliver ude af skovene lidt endnu. Der er mange træer, der hænger og ikke er faldet helt til jorden. De kan blæse ned, så vi anbefaler ikke, man kommer her, siger han.